google/wiki40b huggingface dataset:
Ιδιόφωνο

Στην ορολογία της μουσικολογίας και ειδικότερα στον κλάδο της οργανολογίας -την επιστήμη της μελέτης και ταξινόμησης των μουσικών οργάνων- ιδιόφωνα (από τα αρχαιοελληνικά ἴδιος + φωνή) ονομάζονται τα μουσικά όργανα, η ηχοπαραγωγή των οποίων οφείλεται στην δόνηση του σώματός τους αυτού καθαυτού. Τα ιδιόφωνα είναι κατασκευασμένα συνήθως από ξύλο, μέταλλο ή πέτρα, ενώ κατά κύριο λόγο δεν διαθέτουν χορδές ή μεμβράνες. Σύμφωνα με το σύστημα Χορνμπόστελ-Σακς περί ταξινόμησης μουσικών οργάνων, τα ιδιόφωνα διαιρούνται στις εξής τέσσερις κύριες κατηγορίες:

Άμεσης κρούσης

Η κατηγορία των κρουστών ιδιοφώνων αποτελεί τη μεγαλύτερη του κλάδου και περιλαμβάνει όργανα τα οποία ηχούν μέσω της άμεσης κρούσης αυτών, είτε με κάποιο άλλο αντικείμενο (π.χ. με μπαγκέτα ή κόπανο, στο ξυλόφωνο και την καμπάνα αντίστοιχα), είτε με ιδιοκρουσία (π.χ. πιατίνια, καστανιέτες).

Έμμεσης κρούσης

Αυτή η υποκατηγορία περιλαμβάνει όργανα στα οποία η ηχοπαραγωγή δεν οφείλεται σε άμεση κίνηση/κρούση του εκτελεστή, αλλά σείοντας ή ξύνοντας τρόπον τινά την επιφάνειά τους (π.χ. σείστρο και γκουίρο αντίστοιχα).

Νυκτά ή γλωττιδόφωνα

Τα νυκτά ιδιόφωνα δεν πρέπει να συγχέονται με τα νυκτά έγχορδα, με τα οποία εντούτοις μοιράζονται το χαρακτηριστικό της νύξης (τσίμπημα, τράβηγμα). Παραδείγματα αυτής της ομάδας περιλαμβάνουν την γκιμπάρντ ή εβραϊκή άρπα και την αφρικανική καλίμπα.

Τριβής

Η ηχοπαραγωγή των οργάνων της κατηγορίας αυτής οφείλεται στην τριβή του σώματός τους, η οποία και τρέπει το σώμα του οργάνου να δονείται παράγοντας ήχο. Τυπικό παράδειγμα αυτής της κατηγορίας είναι τα μουσικά ποτήρια και η πιο εξελιγμένη υάλινη αρμόνικα, ενώ δεν πρέπει να συγχέεται με την αντίστοιχη υποκατηγορία των μεμβρανόφωνων οργάνων, στα οποία δονείται μόνο η μεμβράνη (π.χ. ινδική τάμπλα). Μια ιδιαίτερη περίπτωση ιδιόφωνου τριβής ανευρίσκεται στη μουσική του 21ου αιώνα για βιμπράφωνο, όπου ο εκτελεστής ενίοτε καλείται να σύρει ένα δοξάρι (συνήθως κοντραμπάσου) στην ακμή μιας πλακέτας του οργάνου. Παρόμοιες εκτελεστικές πρακτικές απαντώνται και σε άλλες περιπτώσεις οργάνων, όπως επίσης και σε παραδοσιακά όργανα.

Πνευστά

Τα πνευστά ιδιόφωνα αποτελούν μια μάλλον περιορισμένη κατηγορία, το μοναδικό γνωστό παράδειγμα της οποίας ανευρίσκεται στο αιολικό κλαβιέ (aeolsklavier). Η επινόησή του ανήκει στον Γερμανό Schortmann, ο οποίος περί το 1822 παρουσίασε ένα όργανο παρόμοιο με το πιάνο, όπου η παροχέτευση πεπιεσμένου αέρα έθετε σε κίνηση λεπτές ξύλινες λεπίδες. Το εν λόγω όργανο ήταν μάλλον αποτυχημένο εμπορικά, ωστόσο αναφέρεται πως διέθετε μαλακό και ατμοσφαιρικό ήχο.
Ρουθενιανοί

Ο όρος Ρουθενιανοί είναι παλαιό εθνώνυμο που χρησιμοποιήθηκε στην Αυστροουγγρική Αυτοκρατορία για τους προγόνους των σύγχρονων λαών των Ανατολικών Σλάβων, των Ρως με ρουθενιανό ανατολικό καθολικό θρησκευτικό υπόβαθρο. Μαζί με τους Λιθουανούς και τους Σαμογιτιανούς, οι Ρουθενιανοί αποτελούσαν τον κύριο πληθυσμό του Μεγάλου Δουκάτου της Λιθουανίας, το οποίο στο μέγιστο βαθμό ονομάστηκε Μεγάλο Δουκάτο της Λιθουανίας, της Ρουθηνίας και της Σαμογιτίας (ρουθενιανά: Великое князство Литовское, Руское, Жомойтское и иных).
Norwegian Air Shuttle

Προορισμοί

Η Norwegian Air Shuttle εξυπηρετεί προορισμούς σε Ευρώπη, Βόρεια Αφρική, Βόρεια Αμερική, Νότια Αμερική  και Μέση Ανατολή, με τακτικά δρομολόγια αλλά και με εποχικά δρομολόγια αναψυχής. Για τοπογραφικούς και δημογραφικούς λόγους, οι πτήσεις εσωτερικού της Νορβηγίας αποτελούν μια από τις μεγαλύτερες αεροπορικές αγορές του Βορρά, και μία από τις σημαντικότερες στην Ευρώπη. Οι σκανδιναβικές χώρες, με τα ποτάμια, τα φιορδ, τα βουνά, τις λίμνες, τα χειμερινά χιόνια καθιστούν δύσκολες τις συγκοινωνίες και η συγκοινωνία με αεροπλάνο είναι πολλές φορές επιβεβλημένη.
Παραπομπή

Η παραπομπή, που αφορά στην ευρετηρίαση ή και την καταλογογράφηση,  υποδεικνύει την μετάβαση από μια θεματική ή άλλη επικεφαλίδα σε μια άλλη.  Μια παραπομπή μπορεί να εμφανίζεται με τρεις μορφές. Αρχικά με τη μορφή  βλέπε (see), που οδηγεί τον χρήστη να ψάξει σε άλλο συνώνυμο δοκίμο όρο για το θέμα που τον ενδιαφέρει, ή με τη μορφή της αμοιβαίας έννοιας ενός όρου, δηλαδή, βλέπε επίσης (see also). Σε αυτή την περίπτωση ο χρήστης μπορεί παράλληλα να κοιτάξει και σε άλλους όρους που σχετίζονται με το θέμα του, οι οποίοι μπορεί να είναι είτε πιο εξειδικευμένοι είτε γενικότεροι σε σχέση με τον αρχικό όρο που επιλέχθηκε. Επίσης, ως παραπομπή θεωρείται και η βιβλιογραφική παραπομπή εντός κειμένου η οποία κατευθύνει τον μελετητή σε παραπλήσια του θέματος τεκμήρια και αποδεικνύει την εγκυρότητα των πληροφοριών που μεταδίδονται.
Εριχθώ

Θεσσαλία, η μαγική γη

Αντίθετα από το Πήλιο, που περιγράφεται ως τόπος θεραπείας, η Θεσσαλία ήταν πάντα γνωστή για τη μαγεία και τη γοητεία της. Σε όλη την αρχαιότητα θεραπευτές, φιλόσοφοι, συγγραφείς και λαϊκοί ήρθαν για να βιώσουν τη μαγική γη. Ο Ιπποκράτης, ο πατέρας της ιατρικής, ταξίδεψε ως εκεί, όπως και ο Πυθαγόρας. Ο Ιπποκράτης λέγεται μάλιστα πως πέθανε στη Θεσσαλία, στην πόλη της Λάρισας, βόρεια του Πηλίου. Ο Λούκιος Απουλήιος, ένας άλλος συγγραφέας που ανακατεύτηκε απ’ ό,τι φαίνεται με τη μαγεία, ενδιαφερόταν πολύ για τις μαγικές πρακτικές της θεσσαλικής γης. Για ορισμένους ερευνητές τούτη η περιοχή της αρχαίας Ελλάδας ήταν ένα αρχαίο πέρασμα για εκείνους που ταξίδευαν βόρεια, προκειμένου να βιώσουν εκ του σύνεγγυς τις σαμανικές τελετουργίες των νομαδικών φυλών. Οι πρακτικές αυτών των σαμάνων πιθανώς έφθασαν στην περιοχή μέσω της ανταλλαγής της εμπειρίας επέστρεφαν από τις περιπέτειές τους με αυτές τις νομαδικές φυλές.
Ο μύθος, επίσης, μας πληροφορεί πως η βοτανική παράδοση και οι μαγικές τελετουργίες επηρέασαν την περιοχή. Σύμφωνα με μία εκδοχή του μύθου, όταν η Μήδεια ταξίδευε στις πεδιάδες της θεσσαλικής γης το σακούλι με τα βοτάνια της έσπασε, σκορπίζοντας τους μαγικούς και θεραπευτικούς σπόρους στη Θεσσαλία. Ο μύθος του Ιάσονα και της Μήδειας θεωρούμενος από την οπτική γωνία της ανθρωπολογίας της μαγείας υπονοεί την ανατολική βοτανική παράδοση που έφθασε ως εδώ από την Ανατολή χάρη στη φαρμακίδα και γητεύτρα Μήδεια. Η Μήδεια ήταν θεραπεύτρια και μάγισσα, που έφερε μαζί της τις αρχαίες γυναικείες παραδόσεις των βοτάνων και της μαγείας από την πατρίδα της την Κολχίδα της Μ. Ασίας στο Πήλιο της Θεσσαλίας.
Άντε Γκργκούρεβιτς

Καριέρα

Ο Γκργκούρεβιτς ξεκίνησε την επαγγλμετική του καριέρα από την ΚΚ Σπλιτ, με την οποία κατέκτησε το κύπελλο Κροατίας το 1997. Παρέμεινε στην συγκεκριμένη ομάδα από το 1995 ως το 2002, με εξαίρεση την σεζόν 1999-2000 κατά την οποία φόρεσε την φανέλα της Βακάλο. Με την ΚΚ Σπλιτ είχε 11,5 πόντους και 9,2 ριμπάουντ σε 21 παιχνίδια για την Αδριατική Λίγκα της σεζόν 2001-02.
Την επόμενη χρονιά αγωνίστηκε στο ιταλικό πρωτάθλημα με την ομάδα της Αβελίνο σε 31 αγώνες με μέσους όρους 6,5 πόντων και 9,7 ριμπάουντ, ενώ συνέχισε στην Σλοβενία και την ΚΚ Κρκα για το 2003-04. Μετά από μία σύντομη επιστροφή στο Σπλιτ, υπέγραψε για την σεζόν 2005-06 στην ιταλική Σούτορ Μοντεγκρανάρο, αλλά ολοκλήρωσε την χρονιά στην Σκαφάτι Μπάσκετ και τον Άρη Θεσσαλονίκης.
Το 2006-07, φόρεσε την φανέλα της ΑΕΚ και της Ολυμπιάδας Πατρών, για να συνεχίσει στην ΕΘΑ Έγκωμης και να κλείσει την καριέρα του στην ΚΚ Σπλιτ, το 2012.
Μαρίγια Μούζιτσουκ

Βιογραφικά στοιχεία

Γεννήθηκε στις 21 Σεπτεμβρίου 1992 στο Στρύι της Ουκρανίας και έχει μία μεγαλύτερη αδερφή, την Άννα Μούζιτσουκ, η οποία είναι επίσης κορυφαία σκακίστρια στον κόσμο.

Σκακιστική καριέρα

Το 2005 η Διεθνής Σκακιστική Ομοσπονδία της απέμεινε τον τίτλο διεθνούς μαιτρ γυναικών, το 2007 τον τίτλο διεθνούς γκρανμαίτρ γυναικών και λίγο αργότερα, το 2008, πήρε τον τίτλο διεθνούς μαιτρ. Τον Νοέμβριο του 2010 κατατάχθηκε 5η στη λίστα των καλύτερων νεανίδων σκακιστριών στον κόσμο. Το 2015, κερδίζοντας το Παγκόσμιο Πρωτάθλημα Γυναικών, πήρε τον τίτλο διεθνούς γκρανμαίτρ.
Γερουσία (1829)

Γερουσία ονομάστηκε το σώμα που συστάθηκε το 1829 από τη Δ' Εθνοσυνέλευση Άργους σε αντικατάσταση του συμβουλευτικού σώματος του Πανελληνίου που είχε ιδρυθεί με την άφιξη του Καποδίστρια το προηγούμενο έτος, 1828.
Η Γερουσία είχε 27 γερουσιαστές. Η Δ' Εθνοσυνέλευση Άργους είχε αποφασίσει ότι τους 21 από αυτούς θα επέλεγε ο Κυβερνήτης από τριπλάσιο αριθμό υποψηφίων που θα του υποδείκνυε η Συνέλευση, ενώ τους υπόλοιπους έξι θα τους όριζε μόνος του. Ο ρόλος της Γερουσίας ήταν η γνωμοδότηση για όλα τα μη διοικητικής φύσεως ψηφίσματα. Είχε αναλάβει να καταρτίσει μαζί με την κυβέρνηση σύνταγμα, το οποίο θα υποβαλλόταν από το υπουργικό συμβούλιο σε αυτήν για έγκριση.
Πρόεδρος της Γερουσίας είχε εκλεγεί ο Γεώργιος Σισίνης.
Όταν δολοφονήθηκε ο κυβερνήτης της Ελλάδος Ιωάννης Καποδίστριας το 1831, η Γερουσία έδωσε την εξουσία στην τριμελή Διοικητική επιτροπή στις 20 Δεκεμβρίου 1831 με πρόεδρο τον αδελφό του Καποδίστρια, Αυγουστίνο και μέλη τους Θεόδωρο Κολοκοτρώνη και Ιωάννη Κωλέττη με μικρή διάρκεια ζωής (Φεβρουάριο-Μάρτιο 1832). Όταν ο Αυγουστίνος έφυγε το Μάρτιο του 1832, η Κυβερνητική αυτή επιτροπή διαλύθηκε.
Στις 28 Μαρτίου 1832 ανέλαβε νέα πενταμελή επιτροπή με μέλη τους Κουντουριώτη, Υψηλάντη, Ζαΐμη, Μπότσαρη και Τρικούπη.
Στις 27 Ιουλίου 1832 η Ε' Εθνοσυνέλευση καταργεί τη Γερουσία, πράξη που δεν αναγνώρισε η Γερουσία.
Στις 21 Σεπτεμβρίου 1832 η γερουσία ορίζει νέα τριμελή διοικητική επιτροπή για να καλύψει το κενό εξουσίας.
Η Γερουσία καταργήθηκε τον Ιανουάριο του 1833 με την άφιξη του Όθωνα.

Δες επίσης

Το 1844 δημιουργήθηκε με βάση το Σύνταγμα του 1844 που παραχωρήθηκε από τον Όθωνα μετά την Επανάσταση της 3ης Σεπτεμβρίου, επόμενο σώμα με το όνομα Γερουσία.
Ιερό της Λιμνάτιδος Αρτέμιδος (Βόλυμνος)

Ιστορία

Η Άρτεμις Λιμνάτις στην οποία είχαν αφιερωθεί πολλά ιερά στον ελλαδικό κόσμο λατρευόταν συνήθως σε υγρά και βαλτώδη μέρη ως Θεά της ευφορίας. Το ιερό δεν είχε αφιερωθεί τυχαία σε αυτήν αφού βρισκόταν σε περιοχή με πολλά τρεχούμενα ύδατα, σε πολύ μικρή απόσταση από τον ποταμό Πάμισο. Από τους προ των Μεσσηνιακών πολέμων χρόνους γινόταν ετήσια γιορτή και χορός παρθένων από τη Μεσσηνία και Λακωνία.
Η Δενθαλιάτιδα διεκδικούταν και από τους Λακεδαιμόνιους και τους Μεσσήνιους και γινόταν συχνά Μήλον της Έριδος στις μεταξύ τους σχέσεις. Στο ιερό της Λιμνάτιδος Αρτέμιδος που βρισκόταν σε αυτήν την περιοχή γίνονταν κατά κύριο λόγο οι διπλωματικές συναντήσεις μεταξύ Λακεδαιμονίων και Μεσσηνίων. Εκεί σκοτώθηκε ο Σπαρτιάτης Βασιλιάς Τήλεκλος, κατά την διάρκεια της ετήσιας γιορτής το 764 π.Χ. γεγονός που στάθηκε ως αφορμή για την έναρξη του πρώτου Μεσσηνιακού πολέμου είκοσι χρόνια αργότερα.
Από ευρεθείσες επιγραφές προκύπτει ότι εκεί γίνονταν και αγώνες κατά τα Ρωμαϊκά χρόνια με αφετηρία τη  νίκη στο Άκτιο το 31 π.Χ. Αυτό το καθιέρωσε ο Οκταβιανός Αύγουστος, καθώς οι Λακεδαιμόνιοι είχαν πολεμήσει τότε στο πλευρό του εναντίον του Μάρκου Αντωνίου.
Σήμερα η τοποθεσία του ιερού έχει κηρυχθεί επισήμως αρχαιολογικός χώρος (ΦΕΚ 863/Β/06-07-2001), ενώ πολλά από τα αρχαία ευρήματα εκτίθενται στο Αρχαιολογικό Μουσείο Μεσσηνίας στη Καλαμάτα.

Το παρεκλήσσι της Παναγιάς Βολυμνιώτισσας ή Καψοχεροβολούσσας

Πολύτιμες πληροφορίες για την ιστορία του ιερού μας παρέχει το παρεκλήσσι της Παναγιάς Βολυμνιώτισσας ή Καψοχεροβολούσσας το οποίο χτίστηκε τον 19ο αιώνα. Σύμφωνα με την παράδοση ονομάστηκε έτσι γιατί οι ντόπιοι είχαν παραμελήσει το πανηγύρι της Παναγίας και Αυτή για να τους τιμωρήσει έκαψε τα χερόβολά τους. Εκείνοι για να Την εξευμενήσουν έχτισαν αυτό το παρεκλήσσι το οποίο γιορτάζει μέχρι και σήμερα στις 2 Ιουλίου.
Το παρεκκλήσι είναι στενά συνδεδεμένο με το αρχαίο ιερό της Αρτέμιδος. Αυτό δεν συμβαίνει τόσο γιατί η γεωγραφική τους τοποθεσία σχεδόν συμπίπτει αλλά περισσότερο γιατί το παρεκκλήσι χτίστηκε σχεδόν αποκλειστικά από τμήματα του αρχαίου ιερού που μετά από τόσους αιώνες εγκατάλειψης ήταν πλέον διάσπαρτα στην περιοχή. Οι αρχαίες επιγραφές που διακρίνονται ακόμη στους τοίχους του παρεκκλησίου μας δίνουν πολύτιμες πληροφορίες για την ιστορία του ιερού.
2626 Μπέλνικα

Φυσικά χαρακτηριστικά

Τα φυσικά χαρακτηριστικά του Μπέλνικα είναι άγνωστα.
Γιάννης Μπανιάς

Βιογραφία

Σπούδασε στην Σχολή Πολιτικών Μηχανικών του Εθνικού Μετσόβιου Πολυτεχνείου. Στην συνέχεια, κατά την διάρκεια των σπουδών του στο Γκρατς της Αυστρίας, ανέπτυξε έντονη συνδικαλιστική και πολιτική δράση. Εκλέχτηκε στο Διοικητικό Συμβούλιο των Ελλήνων Φοιτητών του Γκρατς και έγινε μέλος του Κομμουνιστικού Κόμματος της Γερμανίας.
Κατά την επιστροφή του στην Ελλάδα, εντάχτηκε στην οργάνωση της σπουδάζουσας παράταξης της Δημοκρατικής Νεολαίας Λαμπράκη, στην οποία εκλέχτηκε γραμματέας και αργότερα μετείχε στο Κεντρικό Συμβούλιο του κινήματος. Κατά την διάρκεια της Δικτατορία των Συνταγματαρχών, το 1967, υπηρέτησε στις Ένοπλες Δυνάμεις. Μετά την διάσπαση του Κομμουνιστικού Κόμματος Ελλάδας το 1968 εντάχτηκε πολιτικά στο ΚΚΕ εσωτερικού. Το 1969, μετά την απόλυσή του από τον στρατό, ανέπτυξε αντιδικτατορική δράση με την νεολαία του Ρήγα Φεραίου του ΚΚΕ εσωτερικού και του Πανελλήνιου Αντιδικτατορικού Μετώπου. Τον ίδιο χρόνο συνελήφθη και φυλακίστηκε στο στρατόπεδο πολιτικών εξόριστων στο Παρθένι της Λέρου.
Στην μεταπολίτευση συνέχισε την πολιτική του δράση στο ΚΚΕ Εσωτερικού και μετείχε ως συνδικαλιστής στο συνδικαλιστικό κίνημα των Πολιτικών Μηχανικών και του Τεχνικού Επιμελητηρίου Ελλάδας (ΤΕΕ). Το 1982 εκλέχτηκε γραμματέας του κόμματος. Το 1987, μετά τη διάσπαση ΚΚΕ Εσωτερικού, συνέχισε την πολιτική του δράση στο κόμμα ΚΚΕ Εσωτερικού - Ανανεωτική Αριστερά όπου έγινε αρχηγός του. Στην συνέχεια, εντάχτηκε στην Ανανεωτική Κομμουνιστική Οικολογική Αριστερά (ΑΚOΑ), η οποία το 2004 συνεργάστηκε εκλογικά με τον ΣΥΡΙΖΑ. Το 2007 εκλέχτηκε βουλευτής επικρατείας με τον ΣΥΡΙΖΑ. Στις εκλογές του 2009 κανένα μέλος της ΑΚΟΑ δεν κατάφερε να εκλεγεί.
Στις 28 Μαρτίου 2012, μετά από νοσηλεία μιας βδομάδας στο νοσοκομείο Ευαγγελισμός λόγω μιας βαριάς ασθένειας που αντιμετώπιζε, πέθανε σε ηλικία 73 ετών. Η πολιτική κηδεία του έγινε στις 31 Μαρτίου 2012 με δημόσια δαπάνη στο Α΄ Νεκροταφείο Αθηνών.
Περιφέρειες της Ιταλίας

Οι Περιφέρειες της Ιταλίας (Regioni d'Italia) είναι ένα από τα συστατικά στοιχεία της διοικητικής διαίρεσης της Ιταλίας, όπως αναφέρεται ρητά και στο Σύνταγμα της χώρας. Οι ιταλικές περιοχές είναι είκοσι, με ισάριθμες πρωτεύουσες. Κάθε μία των περιοχών περιλαμβάνει και ένα αριθμό Επαρχιών. Εξ αυτών πέντε μόνο χαίρουν ειδικού καθεστώτος αυτονομίας, ενώ σε μία (το Τρεντίνο-Άλτο Άντιτζε) το καθεστώς αυτονομίας παρέχεται απευθείας στις επαρχίες που την συναποτελούν, και όχι αυτούσια στην περιοχή.
Χακίμ Σασί

Καριέρα

Προερχόμενος από τα τμήματα υποδομής της Ρεντ Σταρ, πέρασε στον σύλλογο συνολικά διάστημα έξι ετών εκ των οποίων τα δύο με την πρώτη ομάδα το διάστημα μεταξύ 1999 και 2001 - στην Ντιβιζιόν 2 και το Νασιονάλ. Παρακολουθούμενος από τον Γκι Λακόμπ, ο τελευταίος τον ακολούθησε στην Γκανγκάμπ τον Ιούνιο του 2001. Ο νεαρός δεξιός χαφ πραγματοποίησε το ντεμπούτο του στην Ντιβιζιόν 1 στις 18 Αυγούστου 2001 και κατάφερε σε σύντομο διάστημα να καθιερωθεί στο αρχικό σχήμα της ομάδας όπου και παρέμεινε για διάστημα δύο ετών, δίπλα στους Ντιντιέ Ντρογκμπά και Φλοράν Μαλουντά.
Έχοντας μείνει ελεύθερος την επόμενη σεζόν από τον Μπερτράν Μαρσάν, ο οποίος δεν τον υπολόγιζε πλέον, ο Χακίμ Σασί υπέγραψε συμβόλαιο μονοετούς διάρκειας με την ΦΚ Μετς του Ζαν Φερναντέζ τον Ιούνιο του 2003. Ωστόσο, έπειτα από μία καλή εκκίνηση στη σεζόν για τον ίδιο, υπέστη τραυματισμό που τον κράτησε εκτός αγωνιστικής δράσης για διάστημα αρκετών μηνών στην διάρκεια μιας προπόνησης και, χωρίς να καταφέρει πραγματικά ποτέ να βρει θέση βασικού στην ομάδα της Ανατολικής Γαλλίας, ο Χακίμ Σασί βρέθηκε χωρίς ομάδα τον Ιούνιο του 2004.
Έπειτα από σειρά δοκιμαστικών που δεν ευόδωσαν με την Ιστρ η οποία αγωνιζόταν στην Λιγκ 1, την Σεντάν και την Ρενς από την Λιγκ 2, τελικά υπέγραψε συμβόλαιο συνεργασίας με την Γκρενόμπλ Φουτ 38 η οποία αγωνιζόταν στην Λιγκ 2, τον Ιανουάριο του 2005, έχοντας ως ελπίδα να επανέλθει σε πλήρη αγωνιστικό ρυθμό, με ένα συμβόλαιο μονοετούς διάρκειας μαζί με οψιόν επέκτασής του για έναν ακόμη χρόνο, η οποία ωστόσο δεν ενεργοποιήθηκε.
Έπειτα από διάστημα έξι μηνών παραμονή στην Ιζέρ, υπέγραψε συμβόλαιο συνεργασίας με την ΑΣ Κάννες, όπου αγωνίστηκε σε περίπου τριάντα αναμετρήσεις στην διάρκεια της 1,5 χρόνου παρουσίας του με την ομάδα στο Νασιονάλ.
Στις αρχές του 2007, πήρε μεταγραφή για την ομάδα της Ουμ Σαλάλ Κλαμπ από το Κατάρ, όπου και παρέμεινε για διάστημα ενός έτους.
Στην διάρκεια της χειμερινής μεταγραφικής περιόδου του 2008, μετακόμισε στην ΟΣ Μπουλόν, η οποία αγωνιζόταν στην Λιγκ 2, όπου και έφερε τον αριθμό 9 στην φανέλα του. Δεν αγωνίστηκε παρά μόνο σε 4 αναμετρήσεις, τραυματιζόμενος σε σύντομο διάστημα (βουβωνική χώρα). Αποχώρησε, τότε, από τον σύλλογο τον Ιούνιο του 2008.
Τον Ιανουάριο του 2009, έφτασε σε συμφωνία με το ερασιτεχνικό σωματείο της ΟΖΑ Αλφορβίλ αφότου είχε σκεφτεί να εγκαταλείψει την ενεργό δράση, ενώ ήταν χάρη στον φίλο του, Μισέλ Μουλέν, αντιπρόεδρο της ΟΖΑ, που είχε την ευκαιρία να αναγεννήσει την καριέρα του μέσω του CFA. Στη διάρκεια της σεζόν 2009-2010, αγωνίστηκε σε συνολικά 16 αναμετρήσεις, σημειώνοντας 3 τέρματα και βοηθώντας τους νεαρούς συμπαίκτες του στα πρώτα τους ποδοσφαιρικά βήματα, κάτι που οδήγησε την ομάδα του να ολοκληρώσει την σεζόν στην δεύτερη θέση της τελικής κατάταξης του πρωταθλήματος του CFA.
Εντάχθηκε στην Ρασίνγκ ΚΦ-Λεβαλουά 92 τον Οκτώβριο του 2010, ωστόσο δεν παρέμεινε στην ομάδα παρά μονάχα για διάστημα τριών μηνών. Στην διάρκεια της χειμερινής μεταγραφικής περιόδου του 2011, επέστρεψε στην ΟΖΑ Αλφορβίλ.
Louis Vuitton

Ιστορία

Ο Louis Vuitton ίδρυσε το 1854 στην Γαλλία, στο Παρίσι την ομώνυμη εταιρία του. Χάρις στο πάθος του για τα ταξίδια αλλά και την γνώση, κατασκεύαζε είδη ταξιδιού και γνώρισε γρήγορα την επιτυχία. Το 1885 άνοιξε το πρώτο του κατάστημα στο Λονδίνο ενώ 3 χρόνια αργότερα παρουσίασε την σειρά Damier canvas. Τον Louis Vuitton ακολούθησε ο Georges Vuitton που έφερε την σειρά Monogram canvas για να προστατεύσει την μάρκα από την αντιγραφή. Το 1998 ο Marc Jacobs έγινε Art Director της εταιρίας ενώ το 2003 ο Takashi Murakami έφερε το multicolor monogram canvas που αποτελείται από το μοτίβο σε 33 διαφορετικά χρώματα πάνω σε άσπρο ή μαύρο καμβά.

Η Louis Vuitton σήμερα

Η Louis Vuitton ανήκει πλέον στον όμιλο πώλησης πολυτελών ειδών την LVMH. Το κεντρικό της κατάστημα βρίσκεται στη λεωφόρο των Ηλυσίων Πεδίων (Champs Elysees) (Παρίσι) από το 1914 ενώ ανακαινίστηκε το 2005. Η Louis Vuitton έχει εργοστάσια στη Γαλλία, την Ισπανία, την Ιταλία, την Ελβετία και τις Ηνωμένες Πολιτείες. Διατηρεί επίσης εργαστήριο λίγο έξω από το Παρίσι (Αsnieres) για τις ειδικές παραγγελίες που φτάνουν τις 450 το χρόνο.
Η Louis Vuitton έχει συνεργαστεί με την Bang & Olufsen και έχει κατασκευάσει θήκες για τα 2 μοντέλα κινητών της και για το Mp3 της.
Το μεγαλύτερο πρόβλημα της Louis Vuitton είναι οι απομιμήσεις. Η εταιρία λέει ότι μόνο το 1% των προϊόντων που κυκλοφορούν είναι αυθεντικά. Γι΄αυτό το λόγο έχει προσλάβει άτομα για να τις περιορίσει. Έχει στείλει στο δικαστήριο 13.000 υποθέσεις και έχουν τιμωρηθεί 1.000 υπεύθυνοι.
Διαγωνισμός Τραγουδιού Eurovision 2003

Βραβείο Μπάρμπαρα Ντεξ

Το βραβείο Barbara Dex απονεμήθηκε από την ιστοσελίδα των φίλων του διαγωνισμού «House of Eurovision»  και είναι ένα χιουμοριστικό βραβείο που δίνεται στο χειρότερο ντυμένο καλλιτέχνη κάθε χρόνο στο διαγωνισμό. Πήρε το όνομά του από τη Βελγίδα καλλιτέχνη, Μπάρμπαρα Ντεξ, η οποία ήρθε τελευταία στο διαγωνισμό του 1993, που φόρεσε το φόρεμα που σχεδίασε η ίδια.
Το 2003 το βραβείο κέρδισαν οι t.A.T.u., συμμετοχή της Ρωσίας, με το τραγούδι «Ne ver', ne boysia».
Παλαιά Καμένη Θήρας

Σημερινή Κατάσταση

Έρευνα επιστημόνων του Πανεπιστημίου του Καίμπριτζ, η οποία διεξήχθη το 2006, έδειξε ότι σε περίπτωση που γινόταν ηφαιστειακή έκρηξη στην περιοχή των νησιών Παλαιά και Νέα Καμένη μέσα στο 2006, αυτή θα είχε αρκετή ενέργεια για να διαρκέσει περισσότερο από 2,7 χρόνια και να φτιάξει ηφαιστειακό θόλο με ύψος 115-125 μέτρα.
Στα δύο νησιά υπάρχει σήμερα ολοκληρωμένο σύστημα παρακολούθησης της σεισμικής δραστηριότητας και δεκάδων άλλων παραμέτρων, το οποίο έχει εγκατασταθεί από το Ινστιτούτο Μελέτης και Παρακολούθησης του Ηφαιστείου Σαντορίνης (Ι.Μ.Π.Η.Σ.).

Λαογραφία

Τα παλιά χρόνια, οι κάτοικοι της Σαντορίνης θεωρούσαν ότι η Παλαιά και η Νέα Καμένη ήταν κατοικίες δαιμόνων.

Σημείωση

Σε πολλά παλιά κείμενα υπάρχει σύγχυση μεταξύ του νησιού Ιερά και της Παλαιάς Καμένης και του νησιού Θεία και της Μικρής Καμένης. Η επικρατούσα σήμερα άποψη είναι ότι το νησί Ιερά που εμφανίστηκε το 197 π.Χ. αργότερα καταβυθίστηκε και σήμερα ταυτίζεται με τον ύφαλο Μπάγκος που βρίσκεται ανατολικά της Νέας Καμένης κοντά στον οποίο πολλά χρόνια αργότερα εμφανίστηκε η Μικρή Καμένη. Επίσης η νήσος Θεία, που αναφέρεται από αρχαίους συγγραφείς, σήμερα ταυτίζεται με την Παλαιά Καμένη.
Την χρονική περίοδο κατά την οποία στην καλντέρα της Σαντορίνης υπήρχε μόνο η Παλαιά και η Μικρή Καμένη, η Παλαιά Καμένη ονομαζόταν και Μεγάλη Καμένη, όνομα που προφανώς προερχόταν από την σύγκριση της με την κατά πολύ μικρότερη Μικρή Καμένη.
BBC Radio Guernsey

Ιστορικό

Ο σταθμός ξεκίνησε να εκπέμπει στις 16 Μαρτίου του 1982. Τα πρώτα χρόνια ο σταθμός έκπεμπε λίγες ώρες την ημέρα. Κάθε εβδομάδα ο σταθμός έκπεμπε 72 ώρες με τοπικά προγράμματα, τα οποία ήταν από ειδήσεις μέχρι και μουσικές εκπομπές.

Πρόγραμμα

Όταν ο σταθμός δεν έχει δικό του πρόγραμμα στον αέρα, αναμεταδίδει τις εκπομπές των άλλων ραδιοφωνικών σταθμών του BBC Νοτιοδυτικά και του BBC Δυτικά. Επιπλέον, μετά τα μεσάνυχτα καθώς και τα απογεύματα του Σαββατοκύριακου ο σταθμός αναμεταδίδει το πρόγραμμα του BBC Radio 5 Live.
Γεώργιος Χορτάτσης

Έργο

Έγραψε σίγουρα τρία θεατρικά έργα: την τραγωδία Ερωφίλη, την κωμωδία Κατσούρμπος και το ποιμενικό δράμα Πανώρια. Είναι πιθανό επίσης να είναι ο συγγραφέας και της κωμωδίας Στάθης. Η χρονολόγηση των έργων του και η χρονική σειρά τους δεν είναι βέβαιη, αλλά τοποθετείται στις δύο τελευταίες δεκαετίες του 16ου αι. Το ποιητικό ύφος του Χορτάτση διακρίνεται για την πολύ φροντισμένη στιχουργική και την περίπλοκη γλωσσική μορφή, με μεγάλου μήκους προτάσεις, συχνούς διασκελισμούς και υπερβατά σχήματα. Υφολογικά όμως διαφοροποιείται από έργο σε έργο, προσαρμοζόμενος στις συμβάσεις του λογοτεχνικού είδους που κάθε φορά επιλέγει: ο λόγος του είναι πιο σύνθετος στην Ερωφίλη, ενώ στον Κατσούρμπο το λεξιλόγιο είναι πιο καθημερινό, με πολλές ιταλικές λέξεις. Έργο του Χορτάτση φαίνεται πως είναι και τα ιντερμέδια που διασώζονται στα χειρόγραφα των έργων του.
Έρκολε Γ΄ της Μόντενα

Βιογραφία

Γεννήθηκε στο δουκικό ανάκτορο της Μόντενα και ήταν ο πρωτότοκος γιος του Φραντσέσκο Γ΄ δούκα της Μόντενα και του Ρέτζο και της Σαρλότ-Αγκλαέ των Βουρβόνων, κόρη του Φιλίππου Β΄ δούκα της Ορλεάνης και αντιβασιλιά ως την ενηλικίωση του Λουδοβίκου ΙΕ΄ της Γαλλίας.
Όταν ήταν 10 ετών ο πατέρας του ανέλαβε δούκας τής Μόντενα. Το 1780 απεβίωσε ο Φραντσέσκο Γ΄ και ο Έρκολε Γ΄ τον διαδέχθηκε ως δούκας της Μόντενα και του Ρέτζο. Από τη σύζυγό του δούκισσα της Μάσα και της Καράρα ενσωμάτωσε τις δύο αυτές περιοχές στην επικράτειά του. Οι υπήκοοί του τον εκτιμούσαν, μάλιστα μερικές φορές μιλούσε στην τοπική διάλεκτο με αυτούς και συνέχισε τις μεταρρυθμίσεις που είχε ξεκινήσει ο πατέρας του. Έκτισε δύο γέφυρες στη Βία Εμίλια, μία στη Ρουμπιέρα και μία στον Σαν Αμπρότζο της Μόντενα. Έκανε νέους δρόμους που συνέδεαν τη Βία Εμίλια με τις γειτονικές επαρχίες.
Κατά τη διακυβέρνησή του άνθισαν οι τέχνες και ο πολιτισμός: ίδρυσε την Ακαδημία Καλών Τεχνών και ήταν προστάτης των Λάτσαρο Σπαλαντσάνι, Τζαμπατίστα Βεντούρι, Τζιρόλαμο Τιραμπόσκι, Λοντοβίκο Ρίτσι, κά. Το 1771 πάντρεψε τη μόνη κληρονόμο του με τον γιο του Φραγκίσκου Γ΄ δούκα της Λωρραίνης και της Μαρίας-Θηρεσίας των Αψβούργων.
Κατά τη Γαλλική εισβολή του 1796 αναγκάστηκε να διαφύγει στη Βενετία μεταφέροντας ένα αξιοσέβαστο ποσό χρημάτων. Όταν οι Γάλλοι προχώρησαν και κατέλαβαν τη Βενετία, Γάλλοι στρατιώτες τον συνέλαβαν και του απέσπασαν 200.000 τσεκίνι από την κατοικία του. Στη Συνθήκη ειρήνης το 1797 στο Καμποφόρμιο και στη Λουνεβίλ οι Αυστριακοί μερίμνησαν να του δοθεί το δουκάτο του Μπράισγκαου ως αντάλλαγμα για το κατειλημμένο δουκάτο του. Το 1814 με το Συνέδριο της Βιέννης ο εγγονός του Φραγκίσκος Ε΄ θα επιστρέψει ως δούκας της Μόντενα.